title: 2011/492/ES: Padomes Lēmums ( 2011. gada 18. jūlijs ) par apspriežu procedūras pabeigšanu ar Gvinejas-Bisavas Republiku saskaņā ar 96. pantu Partnerattiecību nolīgumā starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses

text:
               6.8.2011

               LV

               Eiropas Savienības Oficiālais Vēstnesis

               L 203/2

         PADOMES LĒMUMS
   (2011. gada 18. jūlijs)
   par apspriežu procedūras pabeigšanu ar Gvinejas-Bisavas Republiku saskaņā ar 96. pantu Partnerattiecību nolīgumā starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses
   (2011/492/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā (1) un pārskatīts Vagadugu, Burkinafaso, 2010. gada 22. jūnijā (2) (ĀKK un ES partnerattiecību nolīgums), un jo īpaši tā 96. pantu,
   ņemot vērā iekšējo nolīgumu par pasākumiem, kas jāveic, un procedūrām, kas jāievēro, lai īstenotu ĀKK un EK partnerattiecību nolīgumu (3), un jo īpaši tā 3. pantu,
   ņemot vērā Eiropas Komisijas priekšlikumu,
   vienojoties ar Savienības Augsto pārstāvi ārlietās un drošības politikas jautājumos,
   tā kā:

               (1)

               Ir pārkāpti būtiski elementi, kas noteikti ĀKK un ES partnerattiecību nolīguma 9. pantā.

               (2)

               Saskaņā ar ĀKK un ES partnerattiecību nolīguma 96. pantu 2011. gada 29. martā tika uzsākta apspriežu procedūra ar Gvinejas-Bisavas Republiku, klātesot Āfrikas, Karību jūras reģiona un Klusā okeāna valstu grupas pārstāvjiem, ietverot Āfrikas Savienību, Rietumāfrikas valstu Ekonomikas kopienu (ECOWAS) un Portugāļu valodas valstu kopienu (CPLP), kurā Gvinejas-Bisavas valdības pārstāvji iesniedza apmierinošus priekšlikumus un saistības.

               (3)

               Tādēļ būtu jābeidz apspriežu procedūra, kas uzsākta saskaņā ar ĀKK un ES partnerattiecību nolīguma 96. pantu, un jāpieņem šo saistību izpildei atbilstīgi pasākumi,

         IR PIEŅĒMUSI ŠO LĒMUMU.
   1. pants
   Ar šo tiek izbeigtas apspriedes ar Gvinejas-Bisavas Republiku saskaņā ar ĀKK un ES partnerattiecību nolīguma 96. pantu.
   2. pants
   Pasākumi, kas noteikti pievienotajā vēstulē, ar šo tiek pieņemti kā atbilstīgi pasākumi saskaņā ar ĀKK un ES partnerattiecību nolīguma 96. panta 2. punkta c) apakšpunktu.
   3. pants
   Šis lēmums stājas spēkā tā pieņemšanas dienā.
   Tā termiņš beidzas 2012. gada 19. jūlijā.
   To regulāri pārskata vismaz reizi sešos mēnešos, vēlams – pamatojoties uz Eiropas Ārējās darbības dienesta un Komisijas apvienotajām uzraudzības misijām.

      Briselē, 2011. gada 18. jūlijā

            Padomes vārdā –

            priekšsēdētāja

         C. ASHTON

      (1)  OV L 317, 15.12.2000., 3. lpp.

      (2)  OV L 287, 4.11.2010., 3. lpp.

      (3)  OV L 317, 15.12.2000., 376. lpp.

      PIELIKUMS

         VĒSTULES PROJEKTS
         Godātais Gvinejas-Bisavas Republikas prezidenta kungs!
         Godātais Gvinejas-Bisavas premjerministra kungs!
         Kungi!
         Eiropas Savienība uzskata, ka 2010. gada 1. aprīļa nemieri un tas, ka šo nemieru galvenie uzkūdītāji pēc tam tika iecelti augstos militāros amatos, ir nopietns un acīmredzams Partnerattiecību nolīguma starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā (ĀKK un ES partnerattiecību nolīgums), 9. pantā minēto būtisko elementu pārkāpums. Tā ir vairākas reizes izteikusi savas bažas par civilās pārvaldes pārākuma nenodrošināšanu un labas demokrātiskās pārvaldības neievērošanu Gvinejā-Bisavā.
         Tādēļ, piemērojot ĀKK un ES partnerattiecību nolīguma 96. pantu, Eiropas Savienība ir uzsākusi politisku dialogu ar valdību, lai izpētītu situāciju un iespējamos risinājumus. Pēc Gvinejas-Bisavas valdības piekrišanas apspriedes tika uzsāktas Briselē 2011. gada 29. martā.
         Sanāksmē dalībnieki diskutēja par pasākumiem, kas nepieciešami, lai nodrošinātu civilās pārvaldes pārākumu, uzlabotu demokrātisko pārvaldību, garantētu konstitucionālās kārtības un tiesiskuma ievērošanu, kā arī apkarotu nesodāmību un organizēto noziedzību. Sagatavojoties apspriedēm, Gvinejas-Bisavas puse bija iesniegusi memorandu, kas ietvēra priekšlikumus, lai rastu risinājumus bažām, kas izteiktas Eiropas Savienības vēstulē.
         Eiropas Savienība pieņēma zināšanai Gvinejas-Bisavas puses uzņemtās saistības, jo īpaši:

                     —

                     pilnībā neatkarīgi un piemērotos materiālos un drošības apstākļos veikt un pabeigt izmeklēšanu un tiesas procedūras par 2009. gada martā un jūnijā notikušajām slepkavībām,

                     —

                     efektīvi īstenot drošības nozares reformu, pamatojoties uz valsts parlamenta apstiprināto stratēģiju un tiesību aktu kopumu, kas sagatavots ar Eiropas Savienības KDAP misijas atbalstu,

                     —

                     militārās hierarhijas atjaunošana, lai nodrošinātu to, ka augstos amatos tiek ieceltas personas, kuras nav iesaistītas antikonstitucionālā rīcībā vai nelikumīgās darbībās, vai vardarbības aktos, atbilstīgi ECOWAS drošības nozares reformas orientējošā plāna secinājumiem un ieteikumiem,

                     —

                     ekspertu misijas apstiprināšana un veicināšana, lai atbalstītu drošības nozares reformu un lai nodrošinātu politikā iesaistīto personu drošību, kas norīkota ar ECOWAS, CPLP un/vai citu partneru atbalstu,

                     —

                     drošības nozares reformas īstenošanai un narkotiku tirdzniecības apkarošanai paredzēto valsts darbības plānu sagatavošana, pieņemšana un efektīva īstenošana,

                     —

                     civilo un militāro darbinieku administratīvās un finanšu pārvaldības uzlabošana un nelegāli iegūtu līdzekļu legalizēšanas apkarošanas pasākumu uzlabošana.

               Apspriežu secinājumos Eiropas Savienība aicināja Gvinejas-Bisavas pārstāvjus nekavējoties sākt izmeklēšanu un tiesvedību saistībā ar 2010. gada 1. aprīļa notikumiem, lai pastiprinātu cīņu pret nesodāmību, un ierosināt detalizētu saistību īstenošanas kopumu atbilstīgi ECOWAS orientējošajā plānā noteiktajiem termiņiem.
         Eiropas Savienība vispārējā ziņā uzskatīja, ka saistības, ko ir uzņēmusies Gvineja-Bisava, ir cerīgas. Attiecīgi tika nolemts slēgt apspriedes un pieņemt atbilstīgus pasākumus saskaņā ar ĀKK un ES partnerattiecību nolīguma 96. panta 2. punkta c) apakšpunktu.
         Lai atbalstītu ĀKK un ES partnerattiecību nolīguma būtiskāko elementu ievērošanas atjaunošanu, sadarbības pakāpeniskā atjaunošanā tiks ievēroti šādi posmi, kā noteikts I pielikumā (saistību kopums):

                     1.

                     Eiropas Savienība turpina finansēt īstenošanas procesā esošos līgumus un humānās palīdzības pasākumus, steidzamus pasākumus un Gvinejas-Bisavas tautas tieša atbalsta pasākumus, kā arī pasākumus, kuriem ir saistība ar pārrobežu noziedzības apkarošanu, un pasākumus demokrātijas nostiprināšanas atbalstam. Uz Gvineju-Bisavu ir attiecināma EAF TAM iniciatīva. Finansējuma piešķiršana reģionālajiem projektiem, kas ietver Gvineju-Bisavu, un citiem EAF mehānismiem (ūdens, enerģētika u. c.), kā arī turpmāko projektu īstenošanas sagatavošanās darbību, tostarp Eiropas Investīciju Bankas turpmāko darbību sagatavošanas un īstenošanas, uzsākšana tiks izskatīta katrā gadījumā atsevišķi.

                     2.

                     Mērķnozares “Konfliktu novēršana” (izņemot PROJUST, PARACEM un iemaksu RSS pensiju fondā saskaņā ar PARSS programmu izmaksu), mērķnozares “Ūdens un enerģētika” (Bisavas elektroapgādes projekts) un citu nozaru (projekts sauszemes transporta ilgtspējīgas pārvaldības atbalstam un programma privātā sektora atbalstam) projektu un programmu apturēšana tiks atcelta, tiklīdz būs veikts turpmāk norādītais:

                                 i)

                                 iesniegts detalizēts grafiks saistību drošības reformas jomā īstenošanai atbilstīgi ECOWAS orientējošajam plānam;

                                 ii)

                                 pabeigts, pieņemts, pasludināts un publicēts drošības nozares reformas tiesību aktu kopums, kas sagatavots ar Eiropas Savienības KDAP misijas atbalstu;

                                 iii)

                                 apstiprināta ekspertu misija un sekmēta tās darbība, lai atbalstītu drošības nozares reformu un nodrošinātu politikā iesaistīto personu drošību, īstenojot šo misiju ar ECOWAS, CPLP un/vai citu partneru atbalstu; un

                                 iv)

                                 sagatavoti, pieņemti drošības nozares reformas valsts darbības plāni un uzsākta to un narkotiku tirdzniecības un nelikumīgi iegūtu līdzekļu legalizēšanas apkarošanas pasākumu īstenošana.

                     3.

                     EAF pirmās iemaksas pensiju fondā izmaksa, lai pensionēties varētu drošības nozares vecākie darbinieki (PARSS programma, 9. EAF), ja valdība un ECOWAS veic savas faktiskās iemaksas, varēs notikt, ja:

                                 i)

                                 pilnībā neatkarīgi un piemērotos materiālos un drošības apstākļos tiks veiktas un pabeigtas izmeklēšanas un tiesas procedūras par 2009. gada martā un jūnijā notikušajām slepkavībām; un

                                 ii)

                                 tiks uzlabota Gvinejas-Bisavas valsts sektora, civilās un militārās nozares darbinieku administratīvā un finanšu pārvaldība.

                     4.

                     Eiropas Savienība apsvērs budžeta atbalsta un jaunas atbalsta programmas tieslietu sektorā (PROJUST, mērķnozare “Konfliktu novēršana”) atsākšanu un jaunas programmas civilo un militāro reformu atbalstam (PARACEM, mērķnozare “Konfliktu novēršana”) sagatavošanu pēc tam, kad:

                                 i)

                                 tiks turpināta valsts darbības plānu īstenošana, lai īstenotu drošības nozares reformu, kā arī narkotisko vielu tirdzniecības un nelikumīgi iegūtu līdzekļu legalizēšanas apkarošana;

                                 ii)

                                 tiks uzsākta izmeklēšana un tiesu procedūras par 2010. gada 1. aprīļa notikumiem;

                                 iii)

                                 tiks atjaunota militārā hierarhija, lai nodrošinātu, ka bruņoto spēku vadības augstos amatos tiek ieceltas personas, kuras nav iesaistītas antikonstitucionālā rīcībā, nelikumīgās darbībās vai vardarbības aktos, atbilstīgi ECOWAS drošības nozares reformas orientējošā plāna secinājumiem un ieteikumiem.

               Eiropas Savienība patur tiesības grozīt šos pasākumus atkarībā no politiskās situācijas attīstības un no tā, kā notiek saistību īstenošana.
         Saskaņā ar ĀKK un ES partnerattiecību nolīguma 96. pantā paredzēto procedūru Eiropas Savienība 12 mēnešus turpinās rūpīgi uzraudzīt situāciju Gvinejā-Bisavā. Šajā laikposmā saskaņā ar ĀKK un ES partnerattiecību nolīguma 8. pantu tiks turpināts pastiprināts dialogs ar valdību, lai atbalstītu minētā nolīguma būtisko elementu ievērošanu. Eiropas Savienība regulāri uzraudzīs situāciju; pirmajai uzraudzības misijai vajadzētu notikt sešu mēnešu laikā.
         Saskaņā ar ĀKK un ES partnerattiecību nolīguma 8. pantu abas puses apņemas turpināt regulāru politisko dialogu par reformām politiskās, tiesiskās un ekonomiskās pārvaldības jomā, īpašu uzmanību pievēršot drošības nozares reformai, nesodāmības un organizētās noziedzības, jo īpaši narkotisko vielu tirdzniecības, apkarošanai.
         Kungi, lūdzu, pieņemiet mūsu visdziļākās cieņas apliecinājumus.

                  Padomes vārdā –

                  priekšsēdētāja

               C. ASHTON

                  Komisijas vārdā –

                  komisārs

               A. PIEBALGS

         I PIELIKUMS: SAISTĪBU KOPUMS

                     Partneru saistības

                     Gvinejas-Bisavas saistības

                     Eiropas Savienības saistības

                     PAŠREIZĒJĀ SITUĀCIJA

                     Turpināt finansēt īstenošanas procesā esošos līgumus un humānās palīdzības pasākumus, steidzamus pasākumus un Gvinejas-Bisavas tautas tiešā atbalsta pasākumus, kā arī pasākumus, kuriem ir saistība ar pārrobežu noziedzības apkarošanu, un pasākumus demokrātijas nostiprināšanas atbalstam. Programmas un rīcības, uz kurām attiecas atbilstīgi pasākumi, ir iesaldētas. Uz valsti ir attiecināma TAM iniciatīva. Finansējuma piešķiršanu reģionālajiem projektiem, kas ietver Gvineju-Bisavu, un citiem EAF mehānismiem (ūdens, enerģētika u. c.), kā arī turpmāko projektu īstenošanas sagatavošanās darbību, tostarp Eiropas Investīciju bankas iespējamo darbību sagatavošanu un īstenošanu, uzsākšanu Eiropas savienības kompetentie dienesti izskatīs katrā gadījumā atsevišķi.

                     Turpmāk norādīto saistību īstenošana:

                                 —

                                 iesniegts saistību drošības reformas jomā īstenošanas detalizēts grafiks atbilstīgi ECOWAS orientējošajam plānam,

                                 —

                                 pabeigts, pieņemts, pasludināts un publicēts drošības nozares reformas tieību aktu kopums (1), kas sagatavots ar Eiropas Savienības KDAP misijas atbalstu,

                                 —

                                 ekspertu misijas apstiprināšana un veicināšana, lai atbalstītu drošības nozares reformu un lai nodrošinātu politikā iesaistīto personu drošību, kas norīkota ar ECOWAS, CPLP un/vai citu partneru atbalstu,

                                 —

                                 sagatavoti, pieņemti drošības nozares reformas valsts darbības plāni un uzsākta to īstenošana, kā arī narkotisko vielu tirdzniecības un nelikumīgi iegūtu līdzekļu legalizēšanas apkarošanas pasākumi.

                     Projektu un programmu atsākšana:

                                 —

                                 mērķnozarē “Konfliktu novēršana” (izņemot PROJUST, PARACEM un iemaksu RSS pensiju fondā saskaņā ar PARSS programmu izmaksu),

                                 —

                                 mērķnozarē “Ūdens un enerģētika” (Bisavas elektroapgādes projekts),

                                 —

                                 citās nozarēs (projekts sauszemes transporta ilgtspējīgas pārvaldības atbalstam un programma privātā sektora atbalstam)

                        (pašreizējā finanšu atsauces summa ir EUR 23,2 miljoni).

                     Turpmāk norādīto saistību īstenošana:

                                 —

                                 pilnībā neatkarīgi un piemērotos materiālos un drošības apstākļos veikt un pabeigt izmeklēšanu un tiesas procedūras par 2009. gada martā un jūnijā notikušajām slepkavībām,

                                 —

                                 uzlabot Gvinejas-Bisavas valsts sektora, civilās un militārās nozares darbinieku administratīvo un finanšu pārvaldību.

                                 —

                                 Iemaksas pensiju fondā izmaksa, lai pensionēties varētu programmas drošības nozares atbalstam vecākie darbinieki (PARSS programma, mērķnozare “Konfliktu novēršana”), ja valdība un ECOWAS veic vajadzīgās iemaksas

                        (pašreizējā finanšu atsauces summa ir EUR 3 miljoni).

                     Turpmāk norādīto saistību īstenošana:

                                 —

                                 efektīvi īstenot valsts darbības plānus, lai īstenotu drošības nozares reformu un apkarotu narkotisko vielu tirdzniecību un nelikumīgi iegūtu līdzekļu legalizēšanu,

                                 —

                                 uzsākt izmeklēšanu un tiesu procedūras par 2010. gada 1. aprīļa notikumiem,

                                 —

                                 atjaunot augstāko militāro hierarhiju, lai nodrošinātu to, ka bruņoto spēku vadības augstos amatos tiek ieceltas personas, kuras nav iesaistītas antikonstitucionālā rīcībā, nelikumīgās darbībās vai vardarbības aktos, atbilstīgi ECOWAS drošības nozares reformas orientējošā plāna secinājumiem un ieteikumiem.

                     Programmu atsākšana:

                                 —

                                 lai atbalstītu programmu tieslietu sektorā (PROJUST, mērķnozare “Konfliktu novēršana”),

                                 —

                                 lai atbalstītu civilās un militārās administrācijas reformu – PARACEM (mērķnozare “Konfliktu novēršana”),

                                 —

                                 budžeta atbalstam

                        (pašreizējā finanšu atsauces summa ir EUR 46 miljoni).

         (1)  Drošības nozares reformas tiesību aktu kopums (norādošs saraksts): Nacionālās aizsardzības stratēģiska koncepcija, Likums par valsts aizsardzību, Likums par bruņoto spēku organizāciju, Likums par bruņoto spēku štāba priekšnieku, Likums par sauszemes bruņotajiem spēkiem, Likums par jūras spēkiem, Likums par gaisa spēkiem, Likums par valsts aizsardzības ministriju, Likums par militāro statusu (grozījumi Likumā Nr. 3/99), Likums par militāro dienestu (grozījumi Likumā Nr. 4/99), Likums par iekšlietu ministriju.


title: Komisijas Lēmums ( 2010. gada 2. novembris ), ar ko izveido Eiropas daudzpusēju ieinteresēto personu forumu par elektroniskajiem rēķiniem (e-rēķiniem)

text:
               3.12.2010

               LV

               Eiropas Savienības Oficiālais Vēstnesis

               C 326/13

         KOMISIJAS LĒMUMS
   (2010. gada 2. novembris),
   ar ko izveido Eiropas daudzpusēju ieinteresēto personu forumu par elektroniskajiem rēķiniem (e-rēķiniem)
   2010/C 326/07
   EIROPAS KOMISIJA,
   ņemot vērā Līgumu par Eiropas Savienības darbību,
   tā kā:

               (1)

               Stratēģija Eiropa 2020, kā noteikts Komisijas paziņojumā ar nosaukumu Eiropa 2020: stratēģija gudrai, ilgtspējīgai un integrējošai izaugsmei, sniedz priekšstatu par Eiropas sociālo tirgus ekonomiku 21. gadsimtā, pilnībā izmantojot digitālās sabiedrības sniegtās ekonomiskās un sociālās priekšrocības.

               (2)

               Vienā no galvenajām stratēģijas Eiropa 2020 iniciatīvām, kas izklāstīta Komisijas paziņojumā Eiropas digitālā programma
                   (1), īpaša nozīme piešķirta tam, lai tiktu izveidots vienots digitālais tirgus, novēršot regulatīvos un tehniskos šķēršļus, kas kavē pilsoņus gūt pilnīgu labumu no tā.

               (3)

               Ņemot vērā ciešo saikni, kāda pastāv starp rēķinu sagatavošanas un maksājumu procesiem, vienotās euro maksājumu telpas (SEPA) izveide dotu iespēju radīt savstarpēji izmantojamas Eiropas e-rēķinu sistēmas. Šīs sistēmas var palīdzēt uzņēmumiem un finanšu pakalpojumu sniedzējiem, uzlabojot efektivitāti un veicot piegādes ķēžu automatizāciju.

               (4)

               Padomes Direktīva 2006/112/EK par kopējo pievienotās vērtības nodokļa sistēmu (2) izvirza dalībvalstīm prasību no 2013. gada 1. janvāra ievērot vienlīdzīgas attieksmes principu pret papīra rēķiniem un e-rēķiniem.

               (5)

               Komisijas paziņojums (3)
                  Elektronisko rēķinu Eiropai sniegtie ieguvumi ierosina izveidot Eiropas daudzpusēju ieinteresēto personu forumu, kas palīdzētu Komisijai koordinēt pasākumus dalībvalstu līmenī un noteikt pasākumus Savienības līmenī, lai veicinātu e- rēķinu masveida izmantošanu.

               (6)

               Tāpēc jāizveido ekspertu grupa e-rēķinu jomā un jānosaka tās uzdevumi un struktūra.

               (7)

               Grupas galvenais uzdevums būs uzraudzīt e-rēķinu ieviešanu un palīdzēt attīstīt e- rēķinu tirgu visās dalībvalstīs. Tai jāsadarbojas ar valstu daudzpusējiem ieinteresēto personu forumiem un jāpievērš īpaša uzmanība e-rēķinu pārrobežu aspektiem un tam, kā e-rēķinus ievieš mazie un vidējie uzņēmumi.

               (8)

               Eiropas daudzpusējā ieinteresēto personu forumā par e-rēķiniem ietilpst valsts forumu dalībnieki un pārstāvji no Eiropas lietotāju asociācijām, Eiropas Standartizācijas komitejas (CEN), Eiropas centrālās bankas (ECB) un 29. pantā paredzētās Datu aizsardzības darba grupas.

               (9)

               Neskarot Komisijas drošības noteikumus, kas izklāstīti Komisijas Lēmuma 2001/844/EK, EOTK, Euratom
                   (4) pielikumā, ir jāparedz noteikumi par to, kā foruma dalībnieki drīkst izpaust informāciju.

               (10)

               Personas dati jāapstrādā saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (5).

               (11)

               Ir lietderīgi noteikt šā lēmuma piemērošanas termiņu. Komisija savlaicīgi izskatīs tā pagarināšanas lietderību,

         IR NOLĒMUSI ŠĀDI.
   1. pants
   Priekšmets
   Ar šo izveido daudzpusēju ieinteresēto personu forumu par elektroniskajiem rēķiniem (e-rēķiniem), turpmāk “forums”.
   2. pants
   Uzdevumi
   1.   Foruma uzdevums ir:

               a)

               palīdzēt Komisijai uzraudzīt e-rēķinu tirgus attīstību un noteikt e-rēķinu izplatības pakāpi ražošanā un pakalpojumu nozarēs visās dalībvalstīs;

               b)

               organizēt pieredzes un labas prakses apmaiņu, kas atvieglo savstarpēji izmantojamu e-rēķinu risinājumu rašanos;

               c)

               norādīt problēmas, jo īpaši attiecībā uz pārrobežu darījumiem, un ierosināt piemērotus risinājumus;

               d)

               atbalstīt un uzraudzīt darbu, kura rezultātā tiks pieņemts e-rēķinu standarta datu modelis.

         2.   Pildot savus uzdevumus, forums ņem vērā iepriekšējo darbību rezultātus, līdzšinējo darbu un risinājumus, jo īpaši attiecībā uz tiesisko vidi, uzņēmējdarbības prasībām un tehniskajiem standartiem e-rēķinu jomā valsts un privātajā sektorā.
   3. pants
   Apspriešanās
   Komisija var apspriesties ar grupu par visiem jautājumiem, kas saistīti ar:

               a)

               citām likumdošanas iniciatīvām, kas jāuzņemas Savienības līmenī, lai novērstu atlikušos šķēršļus e-rēķinu ieviešanai;

               b)

               uzņēmējdarbības procesiem finanšu piegādes ķēdē, kas varētu atvieglot e-rēķinu izmantošanu, jo īpaši maksājumu jomā un vienotajā euro maksājumu telpā (SEPA);

               c)

               Pasākumi valsts un Eiropas līmenī, atbalstot e- rēķinu izmantošanu, jo īpaši mazo un vidējo uzņēmumu vidū.

         4. pants
   Sastāvs
   Foruma sastāvā ir 63 dalībnieki:

               a)

               divi dalībnieki no katras valsts daudzpusējā ieinteresēto personu foruma;

               b)

               seši Eiropas asociāciju dalībnieki, kuri pārstāv patērētājus, mazos un vidējos uzņēmumus un lielos uzņēmumus;

               c)

               viens pārstāvis no katras sekojošās struktūras – Eiropas Standartizācijas komitejas (CEN), Eiropas centrālās bankas (ECB) un 29. pantā paredzētās Datu aizsardzības darba grupas (6).

         5. pants
   Dalībnieki un to iecelšana
   1.   Komisija ieceļ foruma dalībniekus saskaņā ar šādu kārtību.

               1.

               Dalībniekus, kuri minēti 4. panta a) apakšpunktā, ieceļ, pamatojoties uz dalībvalstu izteiktajiem priekšlikumiem. Šos dalībniekus ieceļ kā valsts daudzpusējā ieinteresēto personu foruma pārstāvjus.

               2.

               Dalībniekus, kuri minēti 4. panta b) apakšpunktā, ieceļ, lai tie pārstāvētu 4. panta b) apakšpunktā minētās organizācijas. Komisijas dienesti nodrošina šo ieinteresēto personu grupu līdzsvarotu pārstāvību.

               3.

               Dalībniekus, kuri minēti 4. panta c) apakšpunktā, ieceļ, pamatojoties uz attiecīgiem priekšlikumiem, ko izteikušas CEN, ECB un 29. pantā paredzētā Datu aizsardzības darba grupa.

         2.   Dalībniekus ieceļ uz trīs gadiem.
   3.   To dalībnieku vietā, kuri vairs nespēj pilnvērtīgi darboties grupā, kuri atkāpjas no amata vai neatbilst šā panta 1. punktā vai Līguma 339. pantā iekļautajiem nosacījumiem, uz atlikušo pilnvaru laiku var iecelt citus dalībniekus.
   4.   Šā lēmuma 4. pantā minēto dalībnieku vārdus un uzvārdus publicē komisijas ekspertu grupu reģistrā un tamlīdzīgās datu bāzēs.
   5.   Personas datus iegūst, apstrādā un publicē saskaņā ar Regulu (EK) Nr. 45/2001.
   6. pants
   Darbības
   1.   Foruma priekšsēdētājs ir Komisijas pārstāvis.
   2.   Komisijas pārstāvis var uzaicināt piedalīties foruma darbā neatkarīgus ad hoc ekspertus, kuri nav saistīti ar forumu, ar attiecīgu kompetenci saistībā ar foruma dienas kārtībā esošu tematu. Turklāt Komisijas pārstāvis var piešķirt novērotāja statusu personām, organizācijām, kā noteikts 8. panta 3. punktā horizontālajos noteikumos par ekspertu grupām un kandidātvalstīm.
   3.   Uz foruma dalībniekiem, kā arī pieaicinātajiem ekspertiem un novērotājiem attiecas dienesta noslēpuma neizpaušanas saistības, kas paredzētas Līgumos un to īstenošanas noteikumi, kā arī Komisijas drošības noteikumos, kas attiecas uz ES klasificētās informācijas aizsardzību un ietverti Komisijas Lēmuma 2001/844/EK, EOTK, Euratom pielikumā. Ja tie neievēro šīs saistības, Komisija var veikt visus nepieciešamos pasākumus.
   4.   Foruma sanāksmes notiek Komisijas telpās. Sekretariāta pakalpojumus nodrošina Komisija. Foruma sanāksmēs var piedalīties citas šajos procesos ieinteresētas Komisijas amatpersonas.
   5.   Forums pieņem nepieciešamo reglamentu, pamatojoties uz Komisijas pieņemto standarta reglamentu.
   6.   Komisija publicē attiecīgo informāciju par foruma veiktajām darbībām, iekļaujot to reģistrā vai izmantojot saiti no reģistra uz īpaši šim nolūkam paredzētu tīmekļa vietni.
   7.   Foruma pilnvaru termiņa beigās Komisija sagatavo progresa ziņojumu par foruma sasniegumiem. Šis ziņojums ir publiski pieejams.
   7. pants
   Sanāksmju izdevumi
   1.   Foruma darbā iesaistītajiem dalībniekiem netiek maksāta atlīdzība par to sniegtajiem pakalpojumiem.
   2.   Saskaņā ar Komisijā spēkā esošajiem noteikumiem Komisija atmaksā ceļa un uzturēšanās izdevumus, kas foruma dalībniekiem rodas saistībā ar foruma darbu.
   3.   Šos izdevumus atmaksā pieejamo apropriāciju robežās, kuras piešķir saskaņā ar ikgadējo resursu sadalījuma procedūru.
   8. pants
   Piemērojamība
   Šo lēmumu piemēro līdz 2013. gada 31. decembrim.

      Briselē, 2010. gada 2. novembrī

            Komisijas vārdā –

            Komisijas loceklis

         Michel BARNIER

      (1)  COM(2010) 45.

      (2)  OV L 347, 11.12.2006., 1. lpp.

      (3)  COM(2010) 712.

      (4)  OV L 317, 3.12.2001., 1. lpp.

      (5)  OV L 8, 12.1.2001., 1. lpp.

      (6)  Direktīva 95/46/EK, OV L 281, 23.11.1995., 31. lpp.